Štefunko, Ivan, poslanec NR SR (2024-09-26):
Pomohli ste eseročkám, ja s tým nemám problém. Naši, naši voliči, mnoho našich voličov by nemali toto, s týmto problém. Ale naši voliči sú aj solidárni, aj PS-ko je solidárne, lebo v skutočnosti my máme taký princíp, že najprv krajina, potom hnutie a potom ja a nie naopak. A mám pocit, že toto u vás nefunguje. To znamená, že vlastne pomohli ste eseročkám, asi na tlak vašich koaličných partnerov, neviem, koho to bol tlak, možno aj samých eseročiek, ale zároveň ste tým eseročkám zvýšili všetky možné náklady, transakčné dane a tak ďalej a tak ďalej. Ale ja sa spýtam, a znova, a toto je moja obľúbená disciplína, že vy ako sociálni demokrati, čo ste spravili pre pracujúcich, pre TPP, pre ten, kto má trvalý pracovný pomer, ten žeriavnik, tá predavačka a tak ďalej. Ona napríklad keď má 800 euro plat, to znamená je to cca 650 čistého, to znamená, že ona odvedie vyššie, vyše 18 %. IT-čkár v Bratislave, ktorý si to prehodí na s. r. o., pri vašej, vlastne vašom návrhu bude odvádzať 10 %. To znamená, to, čo ste spravili, je vrcholne nesolidárne voči tým ľuďom, ktorí v tejto krajine žijú, a to ešte nespomínam, akými zvýšenými cenami ich zaťažíte. Ja som z toho úplne rozčarovaný, lebo vlastne vy fungujete proti všetkým politologickým poučkám. Dokonca mi to pripomína taký Orwellov román, že čo je čierne, je biele, čo je také, je onaké, proste vy úplne obraciate celú ako kebyže vašu ideológiu. Ja by som sa spýtal, možno SMER prestal byť sociálno-demokratický, ešte nazvať sa, že slovenská sociálna demokracia, no tak to je, akože sociálna demokracia bola vždy internacionalistická, ale vy ste ako keby len slovenská, to znamená, že nie ste internacionalistickí a vlastne chcete riešiť len svoje vlastné. Však tak sa aj k vám zachovala Strana európskych socialistov. Ale ja sa pýtam HLAS-u, vidím, že nejde vystupovať, to je, viete, bol niekedy vtip, že ZA ĽUDÍ a potom už bez ľudí, lebo vlastne už tam nikto nezostal a HLAS už je bez hlasu, alebo čo? Oni sa nejdú vyjadrovať k tejto konsolidácii? Vyjadrujú sa tu smeráci, SNS ani som nečakal, a HLAS je kde? Kde sa ide vyjadrovať ten HLAS, akože jediný zmysel fungovania bolo, aby bol prezident Pellegrini? Mňa to teda dosť zaujíma, mňa dosť zaujíma názor HLAS-u. Ale poďme ešte ďalej, netvárme sa, že vlastne vy ste urobili sociálne spravodlivú reformu, vy ste nespravili sociálnu spravodlivú reformu, lebo ste to urobili lenivo, tak, že ste 20-percentnú DPH vlastne zvýšili na 23. To je taká lenivosť, taká nesociálnosť, lebo vlastne všetci ľudia, všetkých ľudí to postihne. Ekonomický termín je, že socialisti by mali presadzovať progresívnu dať a vy ste, čo ste spravili, ste urobili regresívnu daň, to znamená, že tých, ktorí majú najmenej príjmov, to zasiahne najviac, lebo im to najviac toho nákupného, nákupného koša ukradne. A vy ich opijete tým, že na mlieko to nebude, alebo na hento to nebude a poviete päť alebo šesť vecí, že na čo to nebude. A čo mamička jednoosobovej rodiny, alebo teda jednorodičovskej domácnosti nepotrebuje kupovať topánky pre svoje deti, kde je 23-percentná daň? Nepotrebuje kúriť, nepotrebuje kúpiš školské potreby? Fakt že ja som zvedavý, ako vy opijete tých vašich voličov rožkom, keď oni o trištvrte roka pocítia, že toto ich bude naozaj zaťažovať. A ja sa z toho neteším, ja sa z toho neteším, my sme chceli byť konštruktívni, náš kolega Štefan Kišš s pánom Šimečkom boli na rokovaní a navrhovali konkrétne riešenia, konkrétne riešenia s pánom Kaliňákom, počul som to (reakcia navrhovateľa), ja som počul tú story, rátali s, ako však... (Prerušenie vystúpenia predsedajúcim.)